AIŠKINAMASIS RAŠTAS

Dėl savivaldybės socialinio būsto nuomos

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija (toliau – Administracija) 2018 m. spalio 18 d. gavo Artūro Riabovo prašymą skirti būstą, kadangi name, esančiame Giedraičių mstl., Šilo g. 1, kuriame minėtas asmuo gyveno, 2018 m. rugsėjo 16 d. įvyko gaisras ir patalpos šiuo metu yra netinkamos gyventi (pridedamas Molėtų priešgaisrinės gelbėjimo tarnybos raštas).

Molėtų rajono savivaldybės būsto ir socialinio būsto nuomos, būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo, patvirtinto Molėtų rajono savivaldybės tarybos 2015 m. gegužės 28 d. sprendimu Nr. B1-143, 11 punktas nurodo, kad savivaldybės ar savivaldybės socialinis būstas išnuomojamas ir neįrašytiems į sąrašus asmenims ar šeimoms, netekusiems būsto dėl gaisrų, jeigu šie asmenys ar šeimos Lietuvos Respublikos teritorijoje nuosavybės teise neturi kito tinkamo būsto. VĮ Registrų centro pateikta pažyma nurodo, kad minėtas asmuo nuosavybės teise neturi kito tinkamo būsto.

Šiuo metu Administracija turi galimybę pasiūlyti laisvą kambarį bendrabučio pastate, esančiame Molėtų r. sav., Giedraičių sen., Giedraičių mstl., Širvintų g. 8.

Parengtas sprendimo projektas išnuomoti iki 2019 m. balandžio 30 d. 1 kambario 24,97 kv. m bendrojo ploto savivaldybės socialinį būstą pastate – bendrabutyje (unikalus Nr. 6290-0001-8010) su 1/6 dalimi ūkinio pastato 2I1m (unikalus Nr. 6290-0001-8022), 1/6 dalimi sandėlio 3I1ž (unikalus Nr.6290-0001-8030), 1/6 dalimi kiemo statinių 4H0b (unikalus Nr. 6290-0001-8041) ir 1/6 dalimi kiemo statinių 5H1p (unikalus numeris 6290-0001-8052), esančiuose Molėtų r. sav., Giedraičių sen., Giedraičių mstl., Širvintų g. 8, socialinio būsto nuomos sąlygomis neįrašytam į asmenų ir šeimų, turinčių teisę į paramą būstui išsinuomoti, sąrašus Artūrui Riabovui, kaip asmeniui, netekusiam turėto būsto dėl gaisro.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos paramos būstui įsigyti ar išsinuomoti įstatymo 16 straipsnio 11 dalis;

Molėtų rajono savivaldybės būsto ir socialinio būsto nuomos, būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo, patvirtinto Molėtų rajono savivaldybės tarybos 2015 m. gegužės 28 d. sprendimu Nr. B1-143 „Dėl Molėtų rajono savivaldybės būsto ir socialinio būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo“, 11 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – bus suteiktas laikinas būstas asmeniui, netekusiam turėto būsto dėl gaisro.

**4. Priemonės sprendimui įgyvendinti**

Sudaryti savivaldybės socialinio būsto sutartį.

**5. Lėšų poreikis ir jų šaltiniai prireikus skaičiavimai ir išlaidų sąmatos**

Lėšų poreikio nėra.

**6. Vykdytojai, įvykdymo terminai**

Administracijos Turto skyrius.